
Parlamentul României
Camera Deputaţilor

Comisia pentru administraţie publică, 

amenajarea teritoriului şi echilibru ecologic






26/387/15.10.2001

Către

BIROUL  PERMANENT AL 

CAMEREI DEPUTAŢILOR


Vă înaintăm, alăturat, Raportul asupra propunerii legislative pentru modificarea şi completarea Legii locuinţei nr. 114/1996, trimis comisiei noastre cu adresa nr.372 din 20 septembrie 2001, pentru dezbatere şi avizare în fond.


La întocmirea raportului comisia a avut în vedere şi avizul Consiliului Legislativ cu nr. 976/17.09.2001.


Prin obiectul de reglementare şi conţinut, proiectul de act normativ se încadrează în categoria legilor ordinare.

preşedinte,

    secretar, 

ioan oltean

ION FLORESCU

Parlamentul României
Camera Deputaţilor

Comisia pentru administraţie publică, 

amenajarea teritoriului şi echilibru ecologic

Nr. 26/387/15.10.2001 

raport

asupra propunerii legislative pentru modificarea

şi completarea Legii locuinţei nr.114/1996.


În urma examinării propunerii legislative pentru modificarea şi completarea Legii locuinţei nr.114/1996, în şedinţa din 3 octombrie 2001, comisia a hotărât în unanimitate că propunerea legislativă sus-menţionată nu poate fi acceptată şi propune Plenului Camerei Deputaţilor respingerea acesteia pentru următoarele motive:


1. Prin Ordonanţa Guvernului nr. 85/ 2001 privind organizarea şi funcţionarea asociaţiilor de proprietari, intrată în vigoare la data de 1 septembrie, în art.7 este precizat ca mod de  stabilire a relaţiilor dintre asociaţiile de proprietari şi administratori “contractul de administrare” , administratorii putând fi persoane fizice atestate sau persoane juridice specializate .


Termenul corespunzător este “contract de administrare”, întrucât obligaţiile administratorului aşa cum sunt definite în Legea locuinţei nr.114/1996 nu sunt caracteristice unui “contract de management”, acesta fiind specific agenţilor economici. Tot în cuprinsul art.7 sunt evidenţiate şi condiţiile de profesionalism şi moralitate cerute administratorilor.


2. Referitor la prevederile art.341 din propunrea legislativă menţionăm că instituirea obligativităţii de a controla activitatea desfăşurată de administratori, de către secretarul unităţii administrativ-teritoriale nu poate fi luată în considerare, iar organizarea unui corp de inspectori la dispoziţia secretarului unităţii administrativ-teritoriale, specializaţi pe probleme de gestiune economico-financiară, care să facă controale asupra activităţii administratorilor ar necesita cheltuieli suplimentare a căror sursă de acoperire nu este determinată.


De altfel, Ordonanţa Guvernului nr.85/2001 soluţionează problema controlului financiar- contabil şi gestionar asupra activităţii asociaţiilor de proprietari, potrivit prevederilor art.19 organizarea acestuia revenind consiliilor locale cu sprijinul aparatului propriu al consiliilor judeţene, respectiv al Consiliului General  al Municipiului Bucureşti.


3. Trebuie menţionat şi faptul că dispoziţiile art.342 sunt în contradicţie cu art.34 alin.(1), întrucât “Clădirile de locuit pot fi date de proprietar în administrarea unor persoane fizice sau juridice” şi ca urmare nefiind o obligaţie,  aceasta nu este susceptibilă a fi sancţionată contravenţional.


4. Nici norma de la Art.II nu este corelată cu art.34 alin.(1) deoarece nu poate fi instituită obligativitatea unei norme a cărei aplicabilitate este facultativă.


În consecinţă considerăm că Ordonanţei Guvernului nr. 85/2001 cuprinde soluţionarea problemelor de fond prezentate în  propunerea legislativă.  

 PREŞEDINTE, 

SECRETAR, 

IOAN OLTEAN

      ION FLORESCU

Redactat – expert parlamentar :

Arh. Victor Cristea

